㔶甕酒
作者：曾幾
朝代：宋

paragraphs: 吳儂餅麴成村酒，所取何嘗議升斗。
一杯未盡朱顔酡，過若茅柴那得久。
官酤私釀同一律，竟識吾家新醖否。
近持方法報山妻，入眼從來未曾有。
舊時菽麥真其父，秫稻麥和以爲母。
甕頭又戴老瓦盆，墐塞四旁如戶牖。
數朝已辦糟牀注，不論清濁皆可口。
欣然一笑謂山妻，慎勿輕傳殆天授。
答云妙處須心得，縱有此方無此手。
請君痛飲當解酲，賢哉大勝劉伶婦。